COWI

COWI er en nordeuropæisk rådgivningsvirksomhed, der arbejder med ingeniørteknik, miljø og samfundsøkonomi over hele verden.
COWI har 11 regionale kontorer i Danmark. Derudover har COWI afdelinger, projektkontorer og datterselskaber i 35 lande i Europa, Asien, Mellemøsten, Afrika og Nordamerika.
COWI har på verdensplan ca. 6.000 medarbejdere, hvoraf 2400 har base i Danmark, og beskæftiger blandt andet ingeniører, biologer, geologer, økonomer, landinspektører, antropologer, sociologer og arkitekter. COWI arbejder på at positionere sig som miljø- og klimarådgiver. Det blev tydeligt med helsidesannoncer i danske landsdækkende aviser 2007-2009.

Siden grundlæggelsen i 1930 har COWI deltaget i flere end 50.000 projekter i 175 lande inklusive rådgivning ved opførelsen af Storebæltsforbindelsen og Københavns Metro.

Historie 

COWI blev grundlagt af Christen Ostenfeld i 1930 som en tegnestue med navnet Dr.techn. Chr. Ostenfeld, Raadgivende Civilingeniør. Den første opgave var den prestigefyldte etårige istandsættelsesarbejde af National-Scala, der i dag hedder Scala. Senere fulgte især mange broarbejder i Danmark og udlandet. Rådgivning ved brobygning var i mange år virksomhedens hovedområde.

I 1956 blev virksomheden international ved overtagelsen af J. Cambon & Cie (Paris), som før havde været en samarbejdspartner. Fra 1946 til 1973 var virksomhedens navn Chr. Ostenfeld & W. Jønson, Rådgivende Ingeniører, fra 1973 COWIconsult (de to partneres initialer danner "COWI") og fra 1995 det nuværende COWI A/S.
Omkring 1970 udvidedes virket fra primært at være brobyggere til også rådgive på energi- og miljøområdet.
I 2002 købte COWI Kampsax og flere andre virksomheder.

Virksomhedsstruktur 
COWI's virksomhedsstruktur er under forandring: koncernen er i gang med en regionaliseringsproces. Formålet er at udvikle COWI fra et stort moderselskab med en lang række satellitselskaber, til et mindre dominerende moderselskab med ligestillede, regionale forretningsenheder, der arbejder sammen i et netværk.

Mange af forretningsenhederne er tidligere selvstændige virksomheder. (COWI købte især i 2002 mange virksomheder, bl.a. Kampsax).
Formålet med regionaliseringen er at udnytte forretningsenhedernes lokale geografiske forankring og sikre et tættere samarbejde på tværs af netværket.

Store projekter 
 Analyse af EU's klimaforbedringstiltags sideeffekter på Ulandene (2009).
 VVM-analyse (Vurdering af Virkninger på Miljøet) i forbindelse med Femern Bælt-forbindelsen (2008-2011).
 Forbedring af arbejds- og afsoningsmiljø i danske statsfængsler (2008-2009).
 Sekretariat for EU-Kommissionens miljødirektorat (2005-2008).
 Sociologisk analyse af diskrimination på baggrund af seksuel orientering i EU i samarbejde med Institut for Menneskerettigheder (2007-2009).
 Aggersundbroen (1938-1942): Fra 1938 projekterer Ostenfeld den 150 m lange Aggersundbro over Limfjorden og den indvies i 1942 som den første store danske bro tegnet af et privat ingeniørbureau (DSB havde før monopol).
 Alssundbroen (1978-1981)
 Storebæltsforbindelsen (1986-1998)
 Københavns Metro (1994-2023)
 Øresundsforbindelsen (1994-2000)
 Pont de Normandie (1989-1994)
 Busan-Geoje Fixed Link (2003-2011)
 National-Scala (1930)
 Skuespilhuset (2002-2008)
 DR Koncerthuset (2001-2009)
 Bahrain Financial Tower
 Muscat Opera
 Muscat lufthavn (2005-2011)
 Salalah lufthavn (2005-2011)
 Udbygning af Motorring 3 vest om København fra 4 til 6 spor (2003-2011)
 Osman Gazi Bridge (2011-2016)

Galleri

Kilder

Eksterne henvisninger 
 Officiel hjemmeside for COWI A/S

Ingeniørvirksomheder i Danmark